กนง.สกัดเงินเฟ้อ
&#8216;แบงก์ชาติ&#8217;ยันต้องขึ้นดักหน้า ระบุดอกเบี้ยยังอยู่ในช่วงขาขึ้น
19 ส.ค. 2554

‘แบงก์ชาติ’ยันต้องขึ้นดักหน้า ระบุดอกเบี้ยยังอยู่ในช่วงขาขึ้น
กนง. ขึ้นดอกเบี้ย 0.25% ตามคาด ย้ำดอกเบี้ยขึ้นต่อเพื่อสกัดเงินเฟ้อ
นายไพบูลย์ กิตติศรีกังวานผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) กล่าวว่า คณะกรรมการนโยบายการเงิน (กนง.) มีมติปรับขึ้นดอกเบี้ยนโยบาย 0.25% จาก 3% เป็น 3.25% เนื่องจากเงินเฟ้อยังทรงตัวอยู่ในระดับสูง จากราคาพลังงานและการปรับราคาในหมวดอาหารสำเร็จรูปที่ยังมีอยู่ 
ทั้งนี้ แม้จะมีการต่ออายุมาตรการดูแลค่าครองชีพ จะช่วยชะลอการเร่งขึ้นของตัวเลขเงินเฟ้อออกไป แต่มาตรการต่างๆ รวมทั้งการปรับขึ้นค่าจ้างขั้นต่ำ และแผนการใช้จ่ายของภาครัฐในระยะข้างหน้า ภายใต้เศรษฐกิจที่ขยายตัวดี จะเป็นปัจจัยเพิ่มแรงกดดันด้านราคา และอาจส่งผลให้การคาดการณ์เงินเฟ้อเร่งตัวมากขึ้น
นายไพบูลย์ กล่าวด้วยว่า ขณะนี้ดอกเบี้ยนโยบายยังอยู่ในระดับต่ำ หากนำมาหักลบเงินเฟ้อก็ยังติดลบอยู่ ฉะนั้นดอกเบี้ยจึงเป็นขาขึ้นต่อไป เพื่อปรับดอกเบี้ยเข้าสู่ภาวะปกติ
อย่างไรก็ดี ธปท.คาดการณ์เงินเฟ้อพื้นฐานมีโอกาสหลุดกรอบเป้าหมายที่ตั้งไว้ 0.53% ในช่วงไตรมาส 34 แม้จะมีการขยายมาตรการดูแลค่าครองชีพออกไป ซึ่งในส่วนของกรอบเงินเฟ้อของ ธปท.นั้น เป็นเรื่องที่ต้องหารือกับ รมว.คลัง ประจำปีอยู่แล้ว และกรอบเงินเฟ้อก็ต้องกำหนดเป็นรายปีทุกสิ้นปี ซึ่งส่วนใหญ่ประเทศที่ใช้เป้าหมายเงินเฟ้อในตอนแรกจะกำหนดจากฐานสูง
นายไพบูลย์ กล่าวว่า นโยบายด้านการคลังมีแนวโน้มขยายตัวเพิ่ม ฉะนั้นควรมีการลำดับความสำคัญและความจำเป็นของการลงทุนในอนาคต เช่น โครงการใหม่ๆ ควรมีกลุ่มเป้าหมายที่ชัดเจน การใช้จ่ายด้านการคลังจึงควรเป็นโครงการที่เพิ่มประสิทธิภาพการผลิตเป็นลำดับแรก เพื่อให้เศรษฐกิจเติบโตได้อย่างยั่งยืน โครงการที่ไม่ได้เพิ่มผลิตภาพการผลิตก็ต้องระมัดระวัง และอยู่ในลำดับรองลงมา เพื่อไม่ให้กระทบต่อเงินเฟ้อและความสมดุลต่อเศรษฐกิจการเงิน ดังนั้นนโยบายการเงินและนโยบายการคลังที่เกี่ยวกับการใช้จ่าย ควรต้องสอดประสานไปในทิศทางเดียวกัน
สำหรับผลกระทบจากการขึ้นดอกเบี้ยนโยบายนั้น ได้ทำให้ธนาคารกรุงเทพประกาศขึ้นดอกเบี้ย 2 ขาทั้งเงินฝากและเงินกู้ โดยอัตราดอกเบี้ยเงินฝากประเภทสะสมทรัพย์ปรับเพิ่มขึ้น 0.125% จาก 0.75% เป็น 0.875% 
เงินฝากประจำทุกระยะเวลาปรับขึ้นสูงสุด 0.5% โดยเงินฝากประจำ 7 วัน ปรับจาก 1.51.75% เป็น 1.875-2.25% เงินฝากประจำ 14 วัน ปรับจาก 1.5-1.75% เป็น 1.875-2.25%
เงินฝากประจำ 30 วัน ปรับจาก 1.52% เป็น 1.875-2.25% เงินฝากประจำ 3 เดือน ปรับจาก 1.625-1.875% เป็น 1.8752% เงินฝากประจำ 6 เดือน ปรับจาก22.25% เป็น 2.125-2.375% เงินฝากประจำ 12 เดือน ปรับจาก 2.25-2.5% เป็น 2.5-2.75% เงินฝากประจำ 24 เดือน ปรับจาก 2.753% เป็น 3% เงินฝากประจำ 36 เดือน จาก 3.125-3.25% เป็น 3.25%
ธนาคารกสิกรไทยปรับขึ้นดอกเบี้ยตั๋วแลกเงินกสิกรไทย สำหรับลูกค้านิติบุคคล โดยตั๋วแลกเงินอายุตั้งแต่ 3 เดือนขึ้นไป วงเงินลงทุนตั้งแต่ 10-30 ล้านบาท ปรับขึ้นเป็น 2.3% ตั๋วแลกเงินอายุตั้งแต่ 6 เดือนขึ้นไป วงเงินลงทุนตั้งแต่ 10-30 ล้านบาท ปรับขึ้นเป็น 2.35% 
ตั๋วแลกเงินอายุตั้งแต่ 12 เดือนขึ้นไป วงเงินลงทุนตั้งแต่ 10-30 ล้านบาท ปรับขึ้นเป็น 2.75% ตั๋วแลกเงินอายุตั้งแต่ 24 เดือนขึ้นไป วงเงินลงทุน 10 ล้านบาท ปรับขึ้นเป็น 3.45% และตั๋วแลกเงินอายุตั้งแต่ 36 เดือน วงเงินลงทุน 10 ล้านบาท ปรับขึ้นเป็น 3.55%
แหล่งข่าวจากสมาคมธนาคารไทย เปิดเผยว่า ในเร็วๆ นี้คาดว่าธนาคารหลายแห่งจะขึ้นดอกเบี้ยตามธนาคารกรุงเทพ